b'\n_START_ARTICLE_\nMost Mehmed Pa\xc5\xa1e Sokolovi\xc4\x87a\n_START_SECTION_\nZgodovina\n_START_PARAGRAPH_\nMost so gradili od leta 1571 do 1577 na mestu, kjer je potekala cesta iz Bosne v Istanbul, imenovana Carigrajska d\xc5\xbeada. Zgrajen je bil kot volilo Mehmed Pa\xc5\xa1e Sokolovi\xc4\x87a, velikega vezirja kar treh osmanskih sultanov (Sulejmana I. Veli\xc4\x8dastnega, Selima II. in Murata III.), ki je bil po poreklu Srb iz Bosne in Hercegovine. Gradnjo so zaupali Sinanu Mimarju, dvornemu arhitektu in glavnemu graditelju Osmanskega cesarstva. _NEWLINE_Most so kasneje ve\xc4\x8dkrat popravili in obnovili, prvi\xc4\x8d leta 1664, potem pa \xc5\xa1e leta 1875, 1911, 1939 in 1940. Med umikom avstro-ogrske vojske leta 1914 se je zru\xc5\xa1il eden od lokov, naslednje leto pa se je med umikom srbske vojske iz Vi\xc5\xa1egrada zru\xc5\xa1il \xc5\xa1e drugi. Od leta 1915 do leta 1939 je poru\xc5\xa1ena loka nadome\xc5\xa1\xc4\x8dala jeklena konstrukcija. Leta 1943 se je med umikom nem\xc5\xa1ke vojske ta del mostu ponovno poru\xc5\xa1il.\n_START_SECTION_\nZna\xc4\x8dilnosti\n_START_PARAGRAPH_\nMost je dolg skoraj 180 m, \xc5\xa1irok 6 m in ima enajst lokov, ki so skoraj pravilni polkrogi. Zadnji lok na desni obali Drine je najmanj\xc5\xa1i (5,2 m) in sloni na dveh podzidanih temeljih. Ostalih deset lokov nad reko ima razpone od 11-15 m. Most sloni na devetih masivnih kamnitih stebrih, \xc5\xa1irokih 3,5-4 m in dolgih okrog 11,5 m. Na levi obali Drine je pravokotno na most zgrajena dostopna klan\xc4\x8dina s \xc5\xa1tirimi loki, \xc5\xa1iroka 6,6 m.  Najve\xc4\x8dji lok ima razpon 4,5 m, ostali trije nad potokom, ki se izliva v Drino, pa so manj\xc5\xa1i. _NEWLINE_Kamen za zidanje mostu so lomili v Banji, ki le\xc5\xbei kak\xc5\xa1nih  5 km ni\xc5\xbee na desni obali reke. Kamniti bloki so med seboj povezani z \xc5\xbeeleznimi skobami, zalitimi s svincem. Sredi mostu je stal lesen stra\xc5\xbeni stolp z nekaj majhnimi topovi in dvojimi mo\xc4\x8dnimi vrati, za katerega ni znano, kdaj so ga postavili. Stolp so poru\xc5\xa1ili leta 1886. Na mostu sta dve spominski plo\xc5\xa1\xc4\x8di z vklesanimi napisi in letnicami: na prvi sta letnici 971/1574, na drugi pa 985/1577. _NEWLINE_Most je prestal kar nekaj velikih poplav. Najve\xc4\x8dja je bila leta 1896, ko je bila gladina Drine kar 1,6 m nad ograjo mostu.\n_START_SECTION_\nMost v svetovni literaturi\n_START_PARAGRAPH_\nNa zgodovini vi\xc5\xa1egrajskega mostu je zasnovan roman nobelovega nagrajenca za knji\xc5\xbeevnost Iva Andri\xc4\x87a Most na Drini (Na Drini \xc4\x8buprija). V romanu je poleg dogodkov, ki so povezani z gradnjo mostu, opisano tudi vzdu\xc5\xa1je, ki je takrat vladalo v osmanski Bosni.'